વિખ્યાત નાટ્યકાર સુરેશ રાજડા એક પ્રસંગ યાદ કરે છે. આઈ.એન.ટી.ની ઓળખ એવા પ્રવીણ જોશીનું અકાળે અવસાન થયું, ત્યારે દામુભાઈ ઝવેરીના સૂચનથી ગુજરાતી નાટ્યવિભાગની ધૂરા સુરેશ રાજડાને સોંપાઈ. સુરેશભાઈ કહે છે કે : પદ સંભાળ્યું, ત્યારે પહેલો ફોન કાન્તિભાઈનો આવેલો કે–મારા લાયક કામ હોય તો મૂંઝાવાનું નહીં, અડધી રાતે ઉઠાડજે. ને કાન્તિભાઈની મદદ જોઈએ, એવા સંજોગોય તરત જ સર્જાયા. ગુજરાત/સૌરાષ્ટ્રની ટૂર દરમિયાન આઈ.એન.ટી.એ ‘કેચ મી, ઇફ યુ કેન’ નામના અંગ્રેજી નાટકનું રૂપાંતર ભજવવાનું વિચાર્યુ. સરિતા જોશી, અજિત વાચ્છાની, ટીકુ તલસાણિયા, જતિન કાણકિયા અને સિદ્ધાર્થ રાંદેરિયા જેવા કલાકારો જોડે રિહર્સલ ચાલુ કર્યા. ત્યાં જ સમાચાર મળ્યા કે કાન્તિભાઈ ગિરેશ દેસાઈના દિગ્દર્શનમાં આ જ થીમ પર નાટક તૈયાર કરી રહ્યા છે. આઈ.એન.ટી. આ નાટકનો પ્રથમ અંક તૈયાર કરી ચૂકી હતી. ઓળખીતાઓ દ્વારા આ વાત ગિરેશ દેસાઈ સુધી પહોંચડવામાં આવી. પણ એ નાટક કરવા મક્કમ હતા. તેમને રૂબરૂય મળ્યા, પણ કોઈ વાત બની નહીં. છેવટે કાન્તિભાઈને ફોન કર્યો. આઈ.એન.ટી.ની આ નાટકની તૈયારી–મુશ્કેલી બધું સમજાવ્યું. વિનંતિ કરી કે નાટ્યસંપદા (કાન્તિ મડિયાની નાટ્યસંસ્થા) આ નાટક ન કરે તો સારું. કાન્તિભાઈએ તરત જ જવાબ આપ્યો, ‘નાટ્યસંપદા આ નાટક નહીં કરે, તમે નાટક કરો. આઈ.એન.ટી. અને નાટ્યસંપદા–નાટ્યજગતની સમકાલીન હરીફ સંસ્થાઓ. પણ કાન્તિભાઈ સમજે કે પ્રવીણભાઈની ગેરહાજરીમાંય આઈ.એન.ટી.ને સાચવવાની હોય. કેમ કે, મૂળ તો બંનેનો ઉદ્દેશ સારાં નાટકો સર્જવાનો જ હતો.